คาดใช้เวลาไม่เกิน 1-2 สัปดาห์ ควบคุมและกำจัดคราบน้ำมันดิบที่รั่วไหลกลางทะเลจังหวัดระยองได้
นายอรรถพล เจริญชันษา อธิบดีกรมควบคุมมลพิษ กล่าวว่า ขณะนี้ศูนย์อำนวยการรักษาผลประโยชน์ทางทะเลและทุกภาคส่วนที่เกี่ยวข้องยังคงติดตามสถานการณ์การรั่วไหลของน้ำมันดิบกลางทะเลลึก อำเภอเมือง จังหวัดระยอง อย่างใกล้ชิด คราบน้ำมันกระจายอยู่ในระยะ 7 กิโลเมตร และขยายวงกว้างขึ้นประมาณ 14 ตารางกิโลเมตร ส่วนพื้นที่ที่มีความเข้มข้นของคราบน้ำมันประมาณ 1.3 ตารางกิโลเมตร ซึ่งยังอยู่ระหว่างการควบคุม โดยจากทิศทางลมคาดว่าคราบน้ำมันจะเคลื่อนตัวไปทางเขาแหลมหญ้าและหาดแสงจันทร์ จึงเพิ่มเรือในการฉีดพ่นสารขจัดคราบนํ้ามัน (dispersant) เพื่อป้องกันไม่ให้คราบน้ำมันเคลื่อนตัวไปยังเขาแหลมหญ้าและเกาะเสม็ด รวมทั้งป้องกันคราบน้ำมันเคลื่อนเข้าสู่ชายฝั่งด้วยการใช้ออยและอุปกรณ์ซับน้ำมันเพื่อให้ตกตะกอนไม่ให้กระทบชายหาดและแหล่งท่องเที่ยวสำคัญ โดยสารเหล่านี้อยู่ไม่เกิน 1 เดือนก่อนสลายไป ดังนั้นผู้ว่าราชการจังหวัดจึงขอความร่วมมืองดทำการประมงชายฝั่งในพื้นที่ดังกล่าว รวมถึงงดการจัดกิจกรรมท่องเที่ยว สำหรับเหตุการณ์นี้ยังถือว่ามีความรุนแรงน้อยกว่าเหตุการณ์การณ์น้ำมันดิบรั่วในปี 2556 แต่ยอมรับว่าเหตุการณ์ที่เกิดขึ้นจะกระทบต่อทรัพยากรธรรมชาติใต้น้ำบ้าง ซึ่งคาดการณ์ว่าจะสามารถควบคุมและกำจัดคราบน้ำมันได้โดยใช้เวลาประมาณ 1-2 สัปดาห์ อธิบดีกรมควบคุมมลพิษ กล่าวถึงเรื่องการดำเนินคดีว่า ได้มอบหมายให้กรมเจ้าท่าเป็นหน่วยงานหลักในการดำเนินคดีซึ่งขณะนี้ได้แจ้งความแล้ว ส่วนกระทรวงทรัพยากรธรรมชาติและสิ่งแวดล้อม จะให้เพิ่มเติมในเรื่องการเรียกค่าเสียหายทางแพ่งแต่ยังไม่ได้ข้อยุติเกี่ยวกับปริมาณน้ำมันที่รั่วโดยอยู่ระหว่างการตรวจสอบร่วมกัน ซึ่งทุกภาคส่วนร่วมมือกันเป็นอย่างดีและทำงานอย่างรวดเร็ว